เร่งกระตุ้นศก.ขาดดุลเงินสด4.11 แสนล้าน
รัฐบาลเดินหน้ากระตุ้นเศรษฐกิจ ทำให้ในรอบ 11 เดือน ของปีงบประมาณ 2557 ขาดดุลเงินสด 4.11 แสนล้านบาท
1 ต.ค. 2557

รัฐบาลเดินหน้ากระตุ้นเศรษฐกิจ ทำให้ในรอบ 11 เดือน ของปีงบประมาณ 2557 ขาดดุลเงินสด 4.11 แสนล้านบาท
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 11 เดือนแรกของปีงบประมาณ 2557 รัฐบาลมีรายได้นําส่งคลัง 1.81 ล้านล้านบาท ต่ำกว่าช่วงเดียวกันของปีที่แล้ว 1 แสนล้านบาท หรือ 5.2%สาเหตุหลักจากภาษีสรรพสามิตรถยนต์ที่จัดเก็บได้ต่ำกว่าช่วงเดียวกันปีที่แล้ว เนื่องจากอุปสงค์รถยนต์ในประเทศที่ชะลอตัวตามภาวะเศรษฐกิจและการส่งมอบรถยนต์ภายใต้โครงการรถยนต์คันแรกเกือบครบทั้งโครงการแล้วในปีงบประมาณก่อนหน้า รวมถึงในปีที่แล้วมีการนําส่งรายได้จากการประมูลให้ใช้คลื่นความถี่ 3G ย่าน 2.1 GHz 
ขณะที่การเบิกจ่ายเงินงบประมาณ  มีจํานวน 2.23 ล้านล้านบาท สูงกว่าช่วงเดียวกันปีที่แล้ว 6.29 หมื่นล้านบาท หรือ 2.9% ทําให้ดุลเงินงบประมาณขาดดุล 4.11 แสนล้านบาท เมื่อรวมกับดุลเงินนอกงบประมาณที่ขาดดุล 6.74 หมื่นล้านบาท ส่งผลให้รัฐบาลขาดดุลเงินสดรวม 4.79  แสนล้านบาท ซึ่งรัฐบาลได้กู้เงินเพื่อชดเชยการขาดดุล 2.31 แสนล้านบาท ทําให้ดุลเงินสดหลังกู้ขาดดุลทั้งสิ้น 2.47 แสนล้านบาท และเงินคงคลัง ณ สิ้นเดือน ส.ค. 2557 มีจํานวนทั้งสิ้น 3.57 แสนล้านบาท
นายกฤษฎา กล่าวว่า แม้การจัดเก็บรายได้จะชะลอตัวลงตามภาวะเศรษฐกิจในช่วงที่ผ่านมาแต่ระดับเงินคงคลังที่มีอยู่ในปัจจุบันจะสามารถรองรับมาตรการเร่งรัดการใช้จ่ายในปีงบประมาณ 2557 และ 2558 ซึ่งจะเป็นแรงขับเคลื่อนให้เศรษฐกิจไทยปรับตัวดีขึ้นอย่างต่อเนื่อง